CELEX: 62016TN0689
Language: el
Date: 2016-09-24 00:00:00
Title: Υπόθεση T-689/16: Προσφυγή-αγωγή της 24ης Σεπτεμβρίου 2016 — PL κατά Επιτροπής

28.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 441/25
            
         
      Προσφυγή-αγωγή της 24ης Σεπτεμβρίου 2016 — PL κατά Επιτροπής
      (Υπόθεση T-689/16)
      (2016/C 441/29)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: PL (Βρυξέλλες, Βέλγιο) (εκπρόσωποι: J.-N. Louis και N. de Montigny, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να ακυρώσει την από 22 Δεκεμβρίου 2015 απόφαση περί μη εκτελέσεως της αποφάσεως του ΔΔΔ της 15ης Απριλίου 2015 την οποία επιβεβαίωσε ο προϊστάμενος της μονάδας ΓΔ HR.B4 «Διαχείριση σταδιοδρομίας και επαγγελματικές επιδόσεις» διά της εκδόσεως διοικητικής αποφάσεως, εκτελεσθείσας ήδη από τριετίας, για την προς το συμφέρον της υπηρεσίας μετακίνηση του προσφεύγοντος-ενάγοντος από την αντιπροσωπεία της Ευρωπαϊκής Ένωσης στη Δυτική Όχθη και στη Λωρίδα της Γάζας (Ανατολική Ιερουσαλήμ) στην ΓΔ Κινητικότητα και Μεταφορές στις Βρυξέλλες, αναδρομικώς από την 1η Ιανουαρίου 2013·
               
            
                  —
               
               
                  να ακυρώσει την από 20 Αυγούστου 2015 σιωπηρή απόφαση με την οποία απορρίφθηκε η αίτηση που ο ίδιος υπέβαλε, διά του συνηγόρου του, ζητώντας να πληροφορηθεί τα μέτρα που έλαβε η Επιτροπή για την εκτέλεση της αποφάσεως του ΔΔΔ της 15ης Απριλίου 2015 στην υπόθεση F-96/13·
               
            
                  —
               
               
                  να υποχρεώσει την Επιτροπή να του καταβάλει ποσό 250 000 ευρώ ως αποζημίωση για υλική ζημία και ικανοποίηση της ηθικής του βλάβης·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 266 ΣΛΕΕ, καθόσον οι προσβαλλόμενες αποφάσεις δεν συμμορφώνονται με το διατακτικό της αποφάσεως του Δικαστηρίου Δημόσιας Διοίκησης (ΔΔΔ) της 15ης Απριλίου 2015 στην υπόθεση F-96/13 υπό το πρίσμα του σκεπτικού της το οποίο είναι αναγκαίο στήριγμα του διατακτικού υπό την έννοια ότι είναι απολύτως αναγκαίο για την κατανόηση του ακριβούς νοήματός του.
                  
                              —
                           
                           
                              Ο προσφεύγων-ενάγων υποστηρίζει ότι το άρθρο 266 ΣΛΕΕ επιβάλλει στην Επιτροπή να μεριμνήσει ώστε η πράξη που εκδίδεται σε αντικατάσταση της ακυρωθείσας να μην ενέχει τις πλημμέλειες που επισημάνθηκαν με την ακυρωτική δικαστική απόφαση, όπως συμβαίνει εν προκειμένω.
                           
                        
            
                  2.
               
               
                  Με τον δεύτερο λόγο προβάλλεται καταστρατήγηση διαδικασίας, καθόσον με τις προσβαλλόμενες αποφάσεις δεν επιχειρείται κανονική, καλόπιστη και ακριβής εκτέλεση της ακυρωτικής αποφάσεως του ΔΔΔ, αλλά αυτές έχουν αποκλειστικό σκοπό να προσδώσουν επίφαση νομιμότητας σε διοικητική απόφαση η οποία, μολονότι ακυρώθηκε, εκτελείται εδώ και τρία έτη.
               
            
                  3.
               
               
                  Με τον τρίτο λόγο προβάλλεται παράβαση του άρθρου 22α του ΚΥΚ.